NCA পৌঁছলেন বুমরা, চ্যাম্পিয়ন্স ট্রফিতে খেলতে পারবেন?

বেঙ্গালুরু: আইসিসি চ্যাম্পিয়ন্স ট্রফিতে (ICC Champions Trophy) জসপ্রীত বুমরা (Jasprit Bumrah) কি আদৌ খেলতে পারবেন? এ মাসের ২০ তারিখ বাংলাদেশের বিরুদ্ধে টুর্নামেন্ট অভিযান শুরু করবে ভারত (India)। কিন্তু আজও তাঁর খেলা নিয়ে ধোঁয়াশা রয়েছে। এর মধ্যেই জানা গেল, বেঙ্গালুরুর জাতীয় ক্রিকেট অ্যাকাডেমিতে (NCA) পৌঁছেছেন বুমরা। সেখানে স্ক্যান করা হবে এবং তার রিপোর্ট নির্বাচকদের চেয়ারম্যান অজিত আগরকরের পাঠানো হবে।

জানা গিয়েছে, রবিবার এনসিএ-তে হাজির হয়েছেন তিনি। এখন বিসিসিআইয়ের চিকিৎসকদের তত্ত্বাবধানে রয়েছেন তিনি। পিঠের চোট ঠিক অবস্থায় আছে তা নির্ণয় করতে আরও স্ক্যান করা হবে। এর আগে প্রায় এক বছর এই পিঠের চোটেই মাঠের বাইরে ছিলেন ডানহাতি পেসার। সিডনিতে বর্ডার-গাভাসকর ট্রফির (Border-Gavaskar Trophy) শেষ টেস্ট চলাকালীন আবার সেখানেই চোট পান তিনি। সঙ্গে সঙ্গে বিশ্রামে পাঠানো হয় তাঁকে।

আরও পড়ুন: ম্যান সিটিকে পাঁচ গোল দিল আর্সেনাল, হার ম্যান ইউয়েরও

ইংল্যান্ডের বিরুদ্ধে ওডিআই সিরিজে তাঁকে না পাওয়া গেলে তত সমস্যা নেই। কিন্তু চ্যাম্পিয়ন্স ট্রফিতে বুমরার না থাকা ভারতের জন্য বড় ধাক্কা হবে। এর আগে আগরকর (Ajit Agarkar) জানিয়েছিলেন, বুমরার চাপ কমানোর জন্য তাঁকে বিশ্রামে পাঠানো হল। সেই কারণে ইংল্যান্ডের বিরুদ্ধে প্রথম তিনটি ওডিআই-তে থাকবেন না।

এখন যা পরিস্থিতি তাতে বিসিসিআই-এর হাতে সময় খুব কম। আইসিসি-র নির্দেশিকা অনুযায়ী ১১ ফেব্রুয়ারির মধ্যে চ্যাম্পিয়ন্স ট্রফির চূড়ান্ত দল ঘোষণা করতেই হবে। এও জানা গিয়েছে, রোহিত শর্মা এবং তাঁর দল ১৫ ফেব্রুয়ারি দুবাইয়ের উদ্দেশে রওনা দেবে। তবে ফোকাস আপাতত ইংল্যান্ড সিরিজ।